Fundamentu asseguradu

Fundamentu asseguradu
de sa catolica fide,
sos Chelos nos abberide
Pedru apostolu sagradu.

In Betsaida naschesit
custa lumbrera mazore,
de s’eternu risplendore
sagradas lughes hapesit
pro chi Gesùs l’eliggesit
universale preladu.

Su nomen bostru Simone
in Cefa bos commutesit
cando Gesùs bos giamesit
cun divina vocassione
corifeu e campione
de su sou apostoladu.

Bos bidesit su Segnore
occupadu in sa pischera
e de pius alta manera
bos fattesit piscadore:
cun rezzas de veru amore
homines hazis piscadu.

Cun divina illustrassione
su Messia connoschestis,
cretezis e cunfessestis
s’ipostatica unione,
subra custa cunfessione
Gesùs sa fid’hat piantadu.

De sas portas zelestiales
sas giaes bos intreghesit,
porteri bos ordinesit
de sas portas eternales,
ezzedit modos mortales
honore tant’esaltadu!

Ligadu est su chi ligades,
assolt’est su ch’assolvides
ca sa suprema tenides
in totu sas podestades,
sas pius altas santidades
bos rispettant pro preladu.

Su valore e bizarria
ch’in Getsemani mustrestis
cando s’ispada oghestis
pro defender su Messia,
arma ch’est in profezia,
arma de pontificadu.

In domo Pedru neghestis
su ch’in s’ortu defendezis,
in domo Pedru perdezis
su ch’in s’ortu conchistezis
però in lagrimas formezis
de samben mare fundadu.

Cuddas tres negassiones
de timore cumpensestis
cun sas tres chi pubblichestis
de amore cunfessiones,
ambas sunt disposissiones
de cudd’esser increadu.

De sas presones oscuras
ue Herodes bos lighesit
un’anghelu bos salvesit
faladu de sas alturas,
hapende sas criaturas
senza pausa pregadu.

Tue ses Pedru, pedra forte
de manu eterna pulida
subra ue est eriggida
s’ecclesiastica corte;
de sa vida e de sa morte
ambas giaes bos hant dadu.

Sezis Pedru, su chi fistis
innantis Simon Bariòna,
e de sa Ecclesia corona
pues firma base istestis,
pro cussu esser meressistis
in vida beatificadu.

Tue ses Pedru raju ardente,
tue ses Pedru lughe giara,
tue ses Pedru norma rara
de sa vida penitente;
numerosa infirma zente
hazis cun s’umbra sanadu.

Nerone bos cruzzificat
e i su Chelu bos coronat,
su mundu laude bos donat
in sas festas chi dedicat
e humile bos supplicat
li siedas avvocadu.

Sos Chelos nos abberide
Pedru apostolu sagradu.